সচিন তেন্ডুলকর— বিশ্ব ক্রিকেটের ঈশ্বর। ভারতীয়দের শয়নে-স্বপনে-জাগরণে সচিনের উপস্থিতি। খেলা ছেড়ে দিয়েছেন বেশ কয়েকবছর হল, অথচ মাস্টার ব্লাস্টার এখনও জাতীয় দলে প্রাসঙ্গিক, খেলোয়াড়ি জীবনের মতোই। তাঁর কৃতিত্বকে কুর্নিশ করে গোটা ক্রিকেট দুনিয়া।
অন্যদিকে, মহেন্দ্র সিংহ ধোনি অধুনা বিশ্ব ক্রিকেটের কিংবদন্তি। অধিনায়ক হিসেবে হোক বা উইকেট রক্ষক— ধোনি মানেই মিথ, একটা ঐতিহ্য। গোটা বিশ্বেই ছড়িয়ে তাঁর অগুনতি ভক্ত।
১৫ নভেম্বর দিনটি কিন্তু দুই কিংবদন্তির কাছেই গুরুত্বপূর্ণ। ভারতীয় ক্রিকেটের স্মরণীয় দিন এই ১৫ নভেম্বর। টাইম মেশিনে চেপে ফিরে যাওয়া যাক ২০১৩ সালে। সচিনের বিদায়ী সিরিজ ঘিরে গোটা দেশের মনই ভারাক্রান্ত। মূহ্যমান ভারতীয় ক্রিকেট দর্শকরা। ওয়েস্ট ইন্ডিজের বিরুদ্ধে প্রথম টেস্টে ইডেনে খেলার পর সচিনের ঐতিহাসিক বিদায়ের মঞ্চ প্রস্তুত ছিল মুম্বইয়ের ওয়াংখেড়েতে। নিজের ঘরের মাঠের দর্শকদের কাছেই গোটা বিশ্বকে ‘আলবিদা’ জানাতে চেয়েছিলেন সচিন রমেশ তেন্ডুলকর।
সেই টেস্টে ভারত প্রথম ইনিংসে ৪৯৫ তোলার পর ওয়েস্ট ইন্ডিজ দুই ইনিংসে আউট হয়ে যায় যথাক্রমে ১৮২ ও ১৮৭ রানে। ভারত এক ইনিংস ও ১২৬ রানে ম্যাচ জিতে নেয়।
তবে সকলের অলক্ষ্যে ক্রিকেট দেবতা অন্য এক ট্র্যাজেডি তৈরি করে রেখেছিলেন। সচিনের ওয়াংখেড়ের বিদায়ী টেস্টের দ্বিতীয় দিন ১৫ নভেম্বর শেষ পর্যন্ত হয়ে দাঁড়ায় দেশের মাটিতে ধোনির ব্যাট হাতে নামার শেষ দিন। মাত্র ৪ রান করে টিনো বেস্টের বলে স্যামির হাতে ক্যাচ তুলে বিদায় নেন মাহি।
তখনও পর্যন্ত ধোনির বিদায় নিয়ে আগাম কেউ আঁচ করতে পারেনি। ২০১৩-র পর ২০১৪ সালে দেশের মাটিতে কোনও টেস্ট সিরিজ ছিল না ভারতের। ২০১৪-১৫’র ডিসেম্বর-জানুয়ারিতে ভারতের অ্যাওয়ে সিরিজ ছিল অস্ট্রেলিয়ায়। সেখানে মেলবোর্নে তৃতীয় টেস্ট খেলার পরেই আচমকা কাউকে না জানিয়ে অবসর নিয়ে নেন ধোনি।
অর্থাৎ যা দাঁড়ালো, তা হল সচিনের খেলা শেষ টেস্টই শেষ পর্যন্ত হয়ে দাঁড়ায় দেশের মাটিতে ধোনির ফেয়ারওয়েল টেস্ট। আর এই ১৫ নভেম্বর তারিখেই দুই কিংবদন্তিকে দেশের মাটিতে শেষবার ব্যাট হাতে দেখা গিয়েছিল।
ক্রিকেট দেবতা কীভাবে যে ট্র্যাজেডি তৈরি করেন, তা ধোনি-সচিনের বিদায় ঘিরেই স্পষ্ট।